CELEX: 32014D0056
Language: ro
Date: 2014-01-28 00:00:00
Title: 2014/56/UE: Decizia Consiliului din 28 ianuarie 2014 privind existența unui deficit excesiv în Croația

6.2.2014   
            
            
               RO
            
            
               Jurnalul Oficial al Uniunii Europene
            
            
               L 36/13
            
         
      DECIZIA CONSILIULUI
   
   din 28 ianuarie 2014
   privind existența unui deficit excesiv în Croația
   (2014/56/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 126 alineatul (6),
   având în vedere propunerea Comisiei Europene,
   având în vedere observațiile prezentate de Croația,
   întrucât:
   
               (1)
            
            
               În conformitate cu articolul 126 din Tratatul privind funcționarea Uniunii Europene (TFUE), statele membre trebuie să evite deficitele publice excesive.
            
         
               (2)
            
            
               Pactul de stabilitate și de creștere (PSC) are la bază obiectivul unor finanțe publice solide ca mijloc de consolidare a condițiilor pentru stabilitatea prețurilor și pentru o creștere susținută și durabilă, care să contribuie la crearea de locuri de muncă.
            
         
               (3)
            
            
               Procedura de deficit excesiv (PDE) prevăzută la articolul 126 din TFUE, clarificată prin Regulamentul (CE) nr. 1467/97 al Consiliului (1), care face parte din PSC, prevede adoptarea unei decizii a Consiliului privind existența unui deficit excesiv. Protocolul nr. 12 privind procedura de deficit excesiv, anexat la Tratatul privind Uniunea Europeană și la TFUE, prevede dispoziții suplimentare referitoare la aplicarea procedurii de deficit excesiv. Regulamentul (CE) nr. 479/2009 al Consiliului (2) prevede norme și definiții detaliate pentru aplicarea dispozițiilor respective.
            
         
               (4)
            
            
               În conformitate cu articolul 126 alineatul (5) din TFUE, în cazul în care Comisia consideră că există un deficit excesiv într-un stat membru sau că un astfel de deficit se poate produce, aceasta trebuie să trasmită un aviz statului membru în cauză și să informeze Consiliul în acest sens.
            
         
               (5)
            
            
               Luând în considerare raportul său întocmit în temeiul articolului 126 alineatul (3) din TFUE și avizul emis de Comitetul economic și financiar în conformitate cu articolul 126 alineatul (4) din TFUE, Comisia a concluzionat că în Croația a existat un deficit excesiv. În consecință, Comisia a adresat Croației un aviz și a informat Consiliul la 10 decembrie 2013 (3) în acest sens.
            
         
               (6)
            
            
               În conformitate cu articolul 126 alineatul (6) din TFUE, Consiliul trebuie să ia în considerare eventualele observații ale statului membru în cauză înainte de a decide, după o evaluare globală, dacă există sau nu un deficit excesiv. În cazul Croației, evaluarea globală conduce la concluziile expuse în cele ce urmează.
            
         
               (7)
            
            
               În conformitate cu bugetul pentru 2013 revizuit și cu proiectul de buget pe 2014 (4) adoptat de guvernul croat și transmis Parlamentului croat la 14 noiembrie 2013, autoritățile croate au în vedere pentru 2013 un deficit public de 5,5 % din PIB, după ce în 2012 deficitul atinsese 5 % din PIB, și estimează că nivelul său va rămâne neschimbat în 2014, urmând ca în 2015 și 2016 să cunoască o scădere treptată. În previziunile serviciilor Comisiei din toamna anului 2013, publicate la 5 noiembrie 2013, se estimează deja pentru 2013 un nivel al deficitului public cu mult peste valoarea de referință de 3 % din PIB prevăzută în tratat, urmând să depășească 6 % din PIB în perioada 2013-2015, dacă nu se iau măsuri. După cum se arată în raportul Comisiei redactat în conformitate cu articolul 126 alineatul (3) din TFUE, deficitul planificat și cel estimat depășesc valoarea de referință din tratat, fără a se apropia de aceasta. Depășirea valorii de referință poate fi considerată excepțională în sensul dispozițiilor PSC. Mai precis, ea este în parte consecința unei încetiniri semnificative a creșterii economice în sensul dispozițiilor PSC. Potrivit estimărilor, activitatea economică s-a contractat cu aproape 12 % din 2008, când s-a atins nivelul maxim. Se estimează că PIB-ul real se va contracta și mai mult în 2013, însă în 2014 se așteaptă o ușoară redresare. Creșterea potențială a producției, estimată de serviciile Comisiei conform metodei adoptate de comun acord, a stagnat în 2009, a devenit negativă în 2010 și de atunci a rămas negativă. Se estimează că deviația PIB (output gap) calculată, care din 2009 continuă să fie negativă, se va reduce treptat pe parcursul perioadei analizate, dar va rămâne negativă în 2015, confirmând astfel profunzimea și amploarea recesiunii. Cu toate acestea, depășirea planificată a valorii de referință nu poate fi considerată temporară în sensul dispozițiilor PSC. Conform proiecțiilor autorităților croate și previziunilor serviciilor Comisiei din toamna anului 2013, deficitul public va rămâne cu mult deasupra valorii de referință și în 2014 și 2015. Cerința privind criteriul deficitului prevăzut de TFUE nu este așadar îndeplinită.
            
         
               (8)
            
            
               În proiectul de buget pentru 2014, guvernul prevede o creștere a ponderii datoriei publice de la 58,1 % în 2013 la 62 % în 2014 și ulterior la 64,1 % în 2015 și la 64,7 % în 2016. Aceste cifre sunt ceva mai mari decât cele din orientările de politică economică și bugetară ale Croației din septembrie 2013, în cadrul cărora guvernul prognoza că ponderea datoriei publice va atinge 56,6 % în 2013, 60,6 % în 2014, 63,4 % în 2015, respectiv 65,3 % în 2016. În previziunile serviciilor Comisiei din toamna anului 2013, proiecția pentru ponderea datoriei publice este de 59,7% pentru 2013. În condițiile menținerii politicilor actuale, se așteaptă ca ponderea datoriei publice să crească la peste 60 % în 2014, depășind așadar valoarea de referință de 60 % din PIB prevăzută în tratat. Conform informațiilor disponibile în prezent, o emisiune de obligațiuni denominate în USD lansată în noiembrie 2013 ar urma să aducă ponderea datoriei publice peste nivelul de 60 % chiar înainte de sfârșitul anului 2013. În conformitate cu articolul 2 alineatul (1a) din Regulamentul (CE) nr. 1467/97, cerința privind criteriul datoriei se consideră a fi îndeplinită și dacă previziunile bugetare prezentate de Comisie indică faptul că reducerea necesară a diferenței în raport cu valoarea de referință va avea loc în decursul perioadei de trei ani care cuprinde cei doi ani următori ultimului an pentru care sunt disponibile date. Previziunile autorităților croate și ale serviciilor Comisiei arată că ponderea datoriei publice urmează o tendință de creștere din cauza deficitelor ridicate care persistă și a activității economice scăzute și se estimează că tendința va continua pe întreg parcursul perioadei analizate. Prin urmare, criteriul de referință privind datoria și implicit cerința din TFUE privind criteriul datoriei nu sunt îndeplinite.
            
         
               (9)
            
            
               Potrivit dispozițiilor TFUE, Comisia a analizat totodată „factorii relevanți” din raportul său, în temeiul articolului 126 alineatul (3) din TFUE. După cum se prevede la articolul 2 alineatul (4) din Regulamentul (CE) nr. 1467/97, pentru țările cu o pondere a datoriei publice care depășește valoarea de referință, acești factori urmează să fie luați în considerare doar în etapele care conduc la decizia privind respectarea criteriului deficitului, dacă deficitul public se menține aproape de valoarea de referință, iar depășirea valorii de referință este temporară, ceea ce nu se întâmplă în cazul Croației. În evaluarea respectării criteriului datoriei au fost luați în considerare factorii relevanți, în special recesiunea profundă și prelungită, în contextul unor condiții externe defavorabile. Cu toate acestea, factorii relevanți nu schimbă concluzia potrivit căreia criteriul datoriei prevăzut de TFUE nu este îndeplinit,
            
         ADOPTĂ PREZENTA DECIZIE:
   Articolul 1
   În urma unei evaluări globale rezultă că în Croația există un deficit excesiv.
   Articolul 2
   Prezenta decizie se adresează Republicii Croația.
   
      Adoptată la Bruxelles, 28 ianuarie 2014.
      
         
            Pentru Consiliu
         
         
            Președintele
         
         G. STOURNARAS
         
      
   
   
      (1)  Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (JO L 209, 2.8.1997, p. 6).
   
      (2)  Regulamentul (CE) nr. 479/2009 al Consiliului din 25 mai 2009 privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene (JO L 145, 10.6.2009, p. 1).
   
      (3)  Toate documentele privind PDE pentru Croația pot fi consultate la următoarea adresă: http://ec.europa.eu/economy_finance/economic_governance/sgp/deficit/countries/croatia_en.htm
   
      (4)  Proiectul de buget nu este elaborat conform metodologiei ESA 95. Estimările privind deficitul pentru perioada 2009-2012 bazate pe ESA 95 sunt cu 1,5-3,3 puncte procentuale mai ridicate decât cele raportate conform metodologiei naționale. Diferențele rezultă în principal din faptul că cifrele referitoare la deficit conform ESA 95 includ anumite plăți de garanții, preluări de datorii și rambursări de sume datorate pensionarilor.